নোয়াখালীর চৌমুহনী বাজারে আগুন, ৭ ইউনিটের চেষ্টায় নিয়ন্ত্রণে
নোয়াখালীর প্রধান বাণিজ্যকেন্দ্র বেগমগঞ্জের চৌমুহনী বাজারে অগ্নিকাণ্ডের অর্ধশতাধিক দোকান আংশিক ও পুরোপুরি পুড়েছে।  রোববার সন্ধ্যা সাড়ে ৭টার দিকে চৌমুহনী বাজারের বাদমতলা রোডের মসজিদ মার্কেটে এ আগুন লাগে বলে নোয়াখালী ফায়ার সার্ভিসের সহকারী পরিচালক ফরিদ আহমেদ বলেন।
রাত ১০টায় এ প্রতিবেদন লেখা পর্যন্ত ফায়ার সার্ভিসের সাতটি ইউনিট আড়াই ঘণ্টা চেষ্টা চালিয়ে আগুন অনেকটাই নিয়ন্ত্রণে আনতে সক্ষম হয়।
স্থানীয় ব্যবসায়ীরা জানান, রাত পৌনে ৮টার দিকে চৌমুহনী বাজারের বাদমতলা রোডের মসজিদ মার্কেটের ভূঞা হোসিয়ারি কাপড় দোকানে আগুনের সূত্রপাত হয়। মুহূর্তের মধ্যে তা চারদিকে ছড়িয়ে পড়ে। ঘটনাস্থলে পানি সংকট ও ঘনবসতি থাকায় আগুন নিয়ন্ত্রণে বেগ পেতে হয়।
প্রাথমিকভাবে ধারণা করা হচ্ছে, বৈদ্যুতিক শর্ট সার্কিট থেকে আগুনের সূত্রপাত হয়েছে। অগ্নিকাণ্ডে কোটি টাকার ক্ষতি হবে বলে মনে করছেন ব্যবসায়ীরা।  ফায়ার সার্ভিস কর্মকর্তা ফরিদ আহমেদ বলেন, “আগুন পুরোপুরি নেভাতে ফায়ার সার্ভিসের চারটি স্টেশন থেকে আসা সাতটি ইউনিট কাজ করছে। কারণ ও ক্ষয়ক্ষতির পরিমাণ তদন্ত শেষে বলা যাবে।”

ফায়ার সার্ভিস জানায়, ঘটনাস্থলে পানি সংকট ও ঘনবসতি থাকায় আগুন নিয়ন্ত্রণে বেগ পেতে হয়।